So bekenne jk huster Walbor Oleff dochter, Andres barscherer syn nagelaten frouwe, myt dessem bywesen desses brewes, dat jk hebbe gemaket Oleff Erykson mundych vnde mechtych tho vth to fragende j(c) [mark] rede gelt vnd iij sulwer lepel, de myn leue man Andres barscherer vor seth hefft tho bewarende, des Godt syne sele gnedych sy jn synen ewygen ewygen (!) hemmels ryke. Szo bydde jk ju erlyke vnd volgeboren heren bormesters vnd radt der stat Reuel, dat gy wyllen don vmme Godts wyllen vnde my schamele frouwe vm mynes beddes haluen, dat gy erlyghe heren wyllen wesen dessen vorgenomeden Oleff Erykszon behelplyk thom rechte, dat he muchte vnde konde krygen desse vor berorte j(c) [mark] vnde iij sulueren lepel vom Hermen Bartmans syne frouwe, dat Godt syne sele gnedych sy. To merer orkunde [vnde] erkentnysz, dat jk vnde myne klene sons Lodewych vnd Longynus syne rechte erwynge tho dessen vor genantem gelde vnde lepel, welker jk gau Hans Lo&#x0364;r to tugenis, hauen foget der sta&#x0364;t van Reffel, he kende wol my vnde myn leue man, do he dende vp Tawesthus. To vter merer wysse vnde beter vor warynge, dat szo war js, esske jk vnde begere erlyke vnde wolbordyge mynsche Eryk Olofssons syngnet, slots foget vp Tawesthus, nedden vnder dessen breff na dem male jk suluen ghen syngnedt hadde, welker breff gescreuen vnde gegeuen is vp Tawesthus suute Augustyn dach anno Domini millesimo qwingentesymo tercio.